Harihara
Harihara (skr. हरिहर = IAST: Harihara-) – hinduistinė dievybė, apimanti Višnaus ir Šivos aspektus. Žodis susideda iš abiejų šių dievų vardų: hari- ('auksinis') yra įprastas Višnaus epitetas, o hara- ('griovėjas') – Šivos epitetas. Kartais Višnus gali būti pavaizduotas savo Mohinės avatara. Hariharos samprata artima monistinei advaita vedantos filosofijai, teigiančiai visų dievų vienybę Brahmane. Hariharos vaizdiniu siekta sumažinti prieštaras tarp vaišnavų ir šaivų valdovų. Ankstyviausi (VI a.) Hariharą vaizduojantys paminklai aptikti Badamio urvų šventyklų komplekse (Karnataka). Skulptūrose Harihara vaizduojamas dvilypis: dešinioji dalis (Šiva) pateikiama su jogo atributais, kairioji (Višnaus) – su karališkomis regalijomis.